कोटा। आईआईटी ने रविवार को जेईई-एडवांस परीक्षा के दोनों पेपर में प्रश्नों का पैटर्न और मार्किग स्कीम बदलकर छात्रों को चौंका दिया। विशेषज्ञों के अनुसार, पहला पेपर टफ रहा, जबकि दूसरा आसान था। लेकिन दूसरे पेपर में पहली बार नेगेटिव मार्किग से छात्रों की उलझन बढ़ गई।
180-180 अंकों के प्रत्येक पेपर में फिजिक्स, केमिस्ट्री व मैथ्स के 60-60 प्रश्न पूछे गए। फिजिक्स सबसे आसान, केमिस्ट्री औसत और मैथ्स के सवाल सबसे मुश्किल थे। देश के 96 शहरों के परीक्षा केंद्रों पर हुई एडवांस परीक्षा में करीब 1.26 लाख ने पेपर दिया। कोटा के 26 हजार से ज्यादा कोचिंग छात्रों ने राज्य में जयपुर, जोधपुर, उदयपुर, अजमेर व सीकर के केंद्रों पर पेपर दिया।
फोटो व आईडी नहीं होने से कुछ छात्रों को परेशान होना पड़ा। परीक्षार्थियों को ऑप्टिकल रिस्पांस शीट(ओआरएस) की कार्बन कॉपी भी दी गई। छात्र हर्षित, क्षितिज, पुष्पेंद्र, राहुल आदि ने उदयपुर से लौटकर बताया कि मैथ्स को छोड़कर फिजिक्स, केमिस्ट्री में ज्यादा परेशानी नहीं हुई। मैथ्स में सारे सवाल कोई भी सॉल्व नहीं कर सके।
पेपर में नया क्या
पेपर-2 में पहली बार नेगेटिव मार्किग।
पेपर 360 अंकों का रहा, जबकि 2012 में 408 अंकों का था।
सवाल हिंदी व इंग्लिश दोनों भाषाओं में।
पेपर-2 में मैच द कॉलम में सिंगल करेक्ट प्रश्न पूछे गए।
पेपर-1 सिंगल करेक्ट आंसर के 10 प्रश्नों में पहली बार नेगेटिव मार्किग नहीं रखी गई। जबकि मल्टीपल च्वाइस क्वेश्चन और इंटीजर के 5-5 सवालों में नेगेटिव मार्किग (-1) कर दी गई।
पेपर-2 प्रत्येक प्रश्न में नेगेटिव मार्किग। कॉलम मैचिंग के सवाल पिछले सालों से बिल्कुल अलग रहे। पेपर स्कोरिंग रहा। लेकिन आसान होने से इसमें गलतियों की आशंका ज्यादा रहेगी।
कटऑफ 35 फीसदी के आसपास: विशेषज्ञों का कहना है कि कटऑफ 120-125 अंक (35 फीसदी) या इससे कम 110 से 120 अंक भी रह सकता है। 2012 में कटऑफ 38 फीसदी रहा था।
hin_Deva hin_Deva hin_Deva hin_Deva mag_Deva hin_Deva hin_Deva hne_Deva hin_Deva hin_Deva hin_Deva